La pianista malaguenya Paula Coronas arriba al Teatre Begoña amb 'Femmes d'Espagne'
08 de juny 2022

![](/media/qlnn5t2w/mini_m1_paulacoronas_femmesdespagne.jpg?width=850&height=566.9886363636364)

La pianista malaguenya Paula Coronas arriba al Teatre de Begoña del Port de Sagunt (carrer Progrés, 32) amb el seu nou treball, _Femmes d'Espagne_. El recital, que durarà aproximadament una hora i quart, tindrà lloc este dissabte, 11 de juny, a les 20.00 hores i l'entrada serà gratuïta. La seua actuació s'emmarca dins del cicle _PianoBegoña_ i forma part de la programació trimestral promoguda per la delegació de Cultura de l'Ajuntament de Sagunt.

Paula Coronas va nàixer a Màlaga en 1973 i va concloure brillantment els seus estudis musicals en el Conservatori Superior de Música malacità davall la direcció del catedràtic Horacio Socías. Posteriorment es va perfeccionar a Madrid de la mà de la catedràtica Ana Guijarro i junt al professor i concertista Anatoli Povzoun, de l'Escola Reina Sofia de Madrid. Ha treballat l'especialitat de música espanyola amb grans mestres com Antoni Beses i Esteban Sánchez. En l'actualitat és professora titular en el Conservatori Professional de Música Manuel Carra de Màlaga i és doctora en Comunicació i Música per la Universitat de Màlaga així com vocal de Música de l'Ateneu de Màlaga. A més és directora artística dels cicles _Miradas al sur_ i _Notas de color_. També és directora de la revista musical _Intermezzo_, autora de més d'un centenar d'articles i col·laboradora habitual de les revistes especialitzades de música del panorama nacional _Ritmo_ i _Melómano_.

La intèrpret continua amb una imparable trajectòria artística des de la interpretació i la investigació musical, camps en els quals el seu testimoni i les seues versions al piano són àmpliament reconegudes. En una línia de treball incansable, els seus programes es distingixen per un acurat criteri de selecció de peces que la pròpia intèrpret tria amb cura i dedicació, com ve demostrant des de fa temps a través dels seus interessants i atractius recitals, caracteritzats pel seu segell personal, segons la periodista musical Mikaela Vergara. Els seus viatges internacionals amb concerts a Alemanya, Hongria i Itàlia l’han presentada com un valor consolidat dins de la generació de pianistes europeus amb més projecció. Actualment continua estudiant i ampliant repertori, dedicant una gran part del seu temps i esforç a la investigació d'obres poc conegudes i inèdites dins del patrimoni espanyol i andalús, i des de la recuperació de gran part de les arrels malaguenyes i andaluses, segons indica el compositor Antón García Abril.

Coronas ha sigut distingida amb diversos guardons com el premi Andalucía, atorgat per la Junta d'Andalusia al febrer de 2015 com a reconeixement a la seua tasca musical; el premi Cultura 2018 de la Federació d'Ateneus d'Andalusia per la seua aportació en la divulgació musical; la Fiambrera de Plata 2019 de l'Ateneu de Còrdova per la seua trajectòria artística; o la Distinció d'Honor 2020 de l'Associació d'Amics de la Música de Marbella, entre altres.

![](/media/gnjhbaji/c2_paulacoronas_femmesdespagne.jpg?width=595.9659090909091&height=850)

*   [](http://www.facebook.com/sharer.php?u=https://aytosagunto.es/va/actualitat/concert-pianobegona-paula-coronas-2022-06-08/ "Facebook")
*   [](http://twitter.com/share?url=https://aytosagunto.es/va/actualitat/concert-pianobegona-paula-coronas-2022-06-08/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/concert-pianobegona-paula-coronas-2022-06-08/ "Linked In")
*   [](mailto:?body=https://aytosagunto.es/va/actualitat/concert-pianobegona-paula-coronas-2022-06-08/)